ข้อมูลสรุป

ภาพรวมเศรษฐกิจไทยและเศรษฐกิจโลกในช่วงต้นปี 2554 มีแนวโน้มในการขยายตัวที่ดี
อย่างไรก็ตาม
เศรษฐกิจไทยได้รับผลกระทบจากเหตุการณ์ที่ไม่คาดคิดหลายเหตุการณ์ในช่วงระหว่างปี
เริ่มจากเหตุการณ์สึนามิในประเทศญี่ปุ่น ซึ่งก่อให้เกิดปัญหาการขาดแคลนอุปทานทั่วโลก
นอกจากนี้ยังได้รับผลกระทบจากปัญหาวิกฤติหนี้สาธารณะในกลุ่มประเทศยุโรป
ที่ยังไม่ได้รับการคลี่คลาย และในช่วงปลายปี
ประเทศไทยประสบเหตุการณ์อุทกภัยภายในประเทศครั้งใหญ่ที่ส่งผลกระทบอย่างต่อเนื่อง
และได้สร้างความเสียหายต่อเศรษฐกิจและสังคมเป็นอันมาก ด้วยเหตุนี้
ธนาคารแห่งประเทศไทยจึงเริ่มผ่อนคลายนโยบายการเงิน
หลังจากมีการปรับอัตราดอกเบี้ยสูงขึ้นต่อเนื่องในช่วงที่ผ่านมา
เพื่อช่วยสนับสนุนการฟื้นตัวของเศรษฐกิจไทยควบคู่ไปกับมาตรการช่วยเหลือเยียวยาผู้ประสบอุทกภัยของรัฐบาล
ดัชนีตลาดหลักทรัพย์แห่งประเทศไทย ณ สิ้นปี 2554 ยังทรงตัวอยู่ในระดับใกล้เคียงกับปีก่อนหน้า
ท่ามกลางความผันผวนทั้งในและต่างประเทศ

ท่ามกลางมรสุมทางเศรษฐกิจและสังคมดังกล่าว
กลุ่มทิสโก้ยังสามารถรักษาผลประกอบการไว้ในระดับที่น่าพอใจ โดยในปี 2554 บริษัทมีกำไรสุทธิ
3,267 ล้านบาท เพิ่มขึ้นร้อยละ 13.1 จากปีก่อนหน้า
ขณะที่สินทรัพย์รวมเติบโตอย่างแข็งแกร่งจนมีมูลค่ากว่า 2.2 แสนล้านบาท
จากการที่พอร์ตสินเชื่อของกลุ่มทิสโก้ขยายตัวอย่างต่อเนื่อง
แม้ต้องเผชิญกับการแข่งขันที่รุนแรงในหลายภาคธุรกิจ นอกจากนี้
การเติบโตที่แข็งแกร่งของกลุ่มทิสโก้ยังเป็นผลจากความสำเร็จของการปรับธุรกิจเป็นแบบรวมกลุ่ม
และการส่งเสริมให้มีการนำเสนอผลิตภัณฑ์ทั้งหมดของกลุ่มให้กับลูกค้า (Cross Selling)
รวมถึงการใช้กลยุทธ์ทางธุรกิจที่เน้นจุดแข็งของกลุ่มในการเจาะตลาดใหม่
ด้วยสถานะทางการตลาดที่เข้มแข็งขึ้น
ส่งผลให้กลุ่มทิสโก้สามารถรักษาผลประกอบการที่โดดเด่นเมื่อเทียบกับอุตสาหกรรม
โดยสามารถสร้างผลตอบแทนต่อผู้ถือหุ้นในระดับสูงกว่าร้อยละ 20 เป็นปีที่สองติดต่อกัน
และมีอัตราส่วนหนี้ที่ไม่ก่อให้เกิดรายได้ต่อสินเชื่อรวมต่ำที่สุดในอุตสาหกรรมธนาคารพาณิชย์

อย่างไรก็ตาม เหตุการณ์อุทกภัยครั้งใหญ่ที่เกิดขึ้นในไตรมาสสุดท้ายของปี 2554
ได้ส่งผลกระทบเป็นวงกว้างต่อประชาชน ภาคธุรกิจ และภาคอุตสาหกรรม
รวมถึงกลุ่มทิสโก้และผู้มีส่วนได้ส่วนเสียของกลุ่มทิสโก้ด้วย ทั้งนี้
สาขาของธนาคารทิสโก้ที่ได้รับผลกระทบจากเหตุการณ์อุทกภัย และต้องหยุดการดำเนินงานมีทั้งสิ้น
10 สาขา โดยมีสาขาที่ทรัพย์สินเกิดความเสียหายจำนวน 3 สาขา อย่างไรก็ตาม
กลุ่มทิสโก้ยังคงสามารถให้บริการแก่ลูกค้าได้อย่างต่อเนื่องผ่านสาขาใกล้เคียงตลอดช่วงเวลาดังกล่าว
และสาขาทั้งหมดที่ได้รับผลกระทบ
ได้รับการปรับปรุงอย่างรวดเร็วและเริ่มกลับมาให้บริการตั้งแต่ต้นปี 2555

และที่สำคัญกว่านั้น ลูกค้าของกลุ่มทิสโก้ได้รับผลกระทบจากเหตุการณ์อุทกภัยดังกล่าวในหลายรูปแบบ
บ้านและรถยนต์ของลูกค้าบางรายจมน้ำ ขณะเดียวกัน
ลูกค้าจำนวนมากที่ทำงานอยู่ในพื้นที่ประสบอุทกภัย
สูญเสียรายได้จากการหยุดดำเนินการของภาคธุรกิจหรือถูกเลิกจ้างงานชั่วคราว
กลุ่มทิสโก้ขอแสดงความเสียใจแก่ลูกค้าที่ประสบภัย
และมุ่งมั่นที่จะช่วยเหลือลูกค้าของเราอย่างดีที่สุดจากเหตุการณ์ร้ายแรงครั้งนี้
โดยเพื่อเป็นการบรรเทาความเดือดร้อนจากเหตุการณ์อุทกภัย
กลุ่มทิสโก้ได้มีมาตรการช่วยเหลือต่างๆ อาทิ การพักชำระค่างวด
การยกเว้นค่าธรรมเนียมในการทำธุรกรรม และการปรับโครงสร้างหนี้ต่างๆ
ให้แก่ลูกค้าที่เข้ามาติดต่อและผ่านการตรวจสอบว่าได้รับผลกระทบจากน้ำท่วม ขณะเดียวกัน
กลุ่มทิสโก้ยังได้ให้ความช่วยเหลือทางการเงินและความช่วยเหลือในรูปแบบอื่นๆ
แก่พนักงานหลายร้อยรายที่ได้รับผลกระทบจากเหตุการณ์อุทกภัยในครั้งนี้ด้วย

ปี 2554 นับเป็นปีที่โครงสร้างธุรกิจ 4 สายงาน ภายใต้โครงสร้างธุรกิจแบบรวมกลุ่ม
ได้เริ่มดำเนินงานอย่างเต็มรูปแบบ ส่งผลให้สายงานต่างๆ
ดำเนินงานส่งเสริมกันและกันได้เป็นอย่างดี
ดังจะเห็นได้จากความสำเร็จในแต่ละสายธุรกิจของกลุ่มทิสโก้ ดังต่อไปนี้

สายกลุ่มลูกค้ารายย่อย (Retail Banking)
ยังคงเติบโตอย่างต่อเนื่องท่ามกลางการแข่งขันที่รุนแรงเป็นระยะเวลานาน
รวมถึงผลกระทบจากเหตุการณ์อุทกภัย
โดยสินเชื่อเช่าซื้อซึ่งเป็นสินเชื่อหลักของกลุ่มขยายตัวสูงถึงร้อยละ 18
จากความสามารถในการปรับตัวตามสภาวการณ์ที่เปลี่ยนแปลงไป
แม้ว่าต้องเผชิญกับสภาวะการแข่งขันที่รุนแรง
และปัญหาการขาดแคลนอุปทานของผู้ผลิตรถยนต์รายใหญ่ต่างๆ ก็ตาม นอกจากนี้
กลุ่มทิสโก้ยังประสบความสำเร็จในการขยายธุรกิจเข้าสู่ตลาดสินเชื่ออุปโภคบริโภค
โดยให้บริการสินเชื่อระยะสั้นถึงระยะกลางแก่ลูกค้ารายย่อยเพื่อการบริโภคทั่วไป ทั้งนี้
กลุ่มทิสโก้ได้ขยายช่องทางในการให้บริการแก่ลูกค้ารายย่อย
โดยได้ทำการขยายเครือข่ายสาขาในต่างจังหวัดครอบคลุมทุกภูมิภาคทั่วประเทศ

สายกลุ่มลูกค้าบรรษัท (Corporate Banking)
สามารถรักษาผลประกอบการที่โดดเด่นไว้ได้อย่างต่อเนื่องในปี 2554
สอดคล้องไปกับวัฏจักรการลงทุนช่วงขาขึ้นของประเทศไทย
โดยมีอัตราการขยายตัวของสินเชื่อสูงถึงร้อยละ 44
ครอบคลุมการให้สินเชื่อในหลากหลายอุตสาหกรรม ตั้งแต่ อุตสาหกรรมการผลิต
อุตสาหกรรมพลังงาน อุตสาหกรรมการขนส่ง ตลอดจนอุตสาหกรรมอสังหาริมทรัพย์
ซึ่งการกระจายตัวของพอร์ตสินเชื่อที่หลากหลายขึ้นนั้น
ไม่เพียงสะท้อนให้เห็นถึงการขยายตัวของฐานลูกค้า
แต่ยังสะท้อนให้เห็นถึงการบริหารจัดการที่ดีและการกระจายความเสี่ยงที่มีประสิทธิภาพในการขยายพอร์ตสินเชื่อไปในอุตสาหกรรมต่างๆ
ที่หลากหลาย ความสำเร็จในการขยายธุรกิจในกลุ่มลูกค้าบรรษัท
เป็นผลมาจากความมุ่งมั่นของทีมงานมืออาชีพที่พร้อมนำเสนอสิ่งที่ดีที่สุดแก่ลูกค้าของกลุ่มทิสโก้เป็นสำคัญ

สายจัดการธนบดีและกองทุน (Wealth & Asset Management)
ให้บริการครบวงจรแก่ลูกค้าธนบดี
โดยมุ่งเน้นการให้คำแนะนำทางการเงินและบริการที่มีคุณภาพเสมอมา TISCO Wealth
ได้ก้าวผ่านปีที่เต็มไปด้วยการแข่งขันที่รุนแรง
ด้วยการนำเสนอผลิตภัณฑ์ทางการเงินที่ครอบคลุมทั้งเงินฝากและการลงทุน
และบริการทางการเงินที่มีคุณภาพ
ส่งผลให้กลุ่มทิสโก้สามารถขยายฐานเงินทุนสำหรับลูกค้าธนบดีได้กว่าร้อยละ 40 นอกจากนี้
กลุ่มทิสโก้สามารถรักษาความเป็นผู้นำในธุรกิจจัดการกองทุนไว้ได้อย่างต่อเนื่อง
ด้วยการบริหารจัดการเงินลงทุนของลูกค้าโดยเข้าถึงบทบาทของผู้ดูแลผลประโยชน์อย่างแท้จริง
โดยได้รับการจัดอันดับอยู่ในอันดับที่ 2 สำหรับธุรกิจจัดการกองทุนส่วนบุคคล และอับดับที่ 3
สำหรับกองทุนสำรองเลี้ยงชีพ นอกจากนี้ กลุ่มทิสโก้ยังได้รับรางวัล “บริษัทหลักทรัพย์ยอดเยี่ยม”
จาก SET Awards 2011 ในช่วงปลายปี 2554 สะท้อนถึงความครอบคลุม
ความแม่นยำและทันการณ์ของบทวิเคราะห์หลักทรัพย์
เพื่อช่วยสนับสนุนการตัดสินใจของนักลงทุนรายย่อยและนักลงทุนสถาบัน

สายบริหารงานส่วนกลางและความรับผิดชอบต่อสังคม (Corporate Affairs & CSR)
มุ่งสร้างประสิทธิภาพในการดำเนินธุรกิจที่แข็งแกร่งด้วยมาตรฐานการกำกับดูแลกิจการที่ดี
ควบคู่ไปกับความรับผิดชอบและการมีส่วนร่วมในการพัฒนาสังคมอย่างต่อเนื่องท่ามกลางวัฎจักรทางธุรกิจและสังคมที่ผันแปรตลอดเวลา
ค่านิยมหลักของกลุ่มทิสโก้ตั้งอยู่บนรากฐานของหลักธรรมาภิบาลที่ดี
การบริหารความเสี่ยงด้วยความระมัดระวัง และความรับผิดชอบต่อสังคมโดยรวม
ความมุ่งมั่นดังกล่าวส่งผลให้กลุ่มทิสโก้ได้รับรางวัล
“บริษัทจดทะเบียนด้านการรายงานบรรษัทภิบาลดีเยี่ยม (Top Corporate Governance Report
Awards)” จาก SET Awards 2011
ซึ่งเป็นรางวัลที่มอบให้แก่บริษัทจดทะเบียนที่มีความโดดเด่นด้านรายงานการปฏิบัติตามหลักการการกำกับดูแลกิจการที่ดี
นอกจากนี้
เพื่อให้มั่นใจได้ว่าการขยายตัวของธุรกิจรองรับด้วยกรอบการบริหารความเสี่ยงที่มีประสิทธิภาพ
กลุ่มทิสโก้คำนวณเงินกองทุนตามหลักเกณฑ์ Basel II – IRB (Internal Rating – Based)
ซึ่งสะท้อนโอกาสเติบโตทางธุรกิจและความเสี่ยงของสินเชื่ออย่างแท้จริงในการคำนวณเงินกองทุน
ด้วยระบบบริหารความเสี่ยงที่ได้รับการยอมรับทั่วโลก
กลุ่มทิสโก้มีความยืดหยุ่นและทันการณ์ในการบริหารความเสี่ยง
และสามารถรักษาเงินกองทุนอยู่ในระดับที่แข็งแกร่งไว้ได้อย่างต่อเนื่อง
โดยเงินกองทุนอยู่ที่ระดับร้อยละ 15

เพื่อเน้นย้ำให้ลูกค้าได้ตระหนักถึงค่านิยมหลักของกลุ่มทิสโก้ กลุ่มทิสโก้ได้เริ่มสื่อสารเกี่ยวกับแนวคิด
“Wealth of Possibilities” ซึ่งเป็นใจความสำคัญของภาพลักษณ์ของกลุ่มทิสโก้
คำมั่นสัญญาที่จะนำความรู้ความชำนาญ และความคิดสร้างสรรค์
มาออกแบบหนทางสู่ความมั่งคั่งในทุกๆ ด้านให้แก่ลูกค้า
เพื่อให้ลูกค้าบรรลุเป้าหมายในชีวิตจากโอกาสทางการเงินที่หลากหลาย
การปรับปรุงภาพลักษณ์ของกลุ่มทิสโก้ยังช่วยส่งเสริมให้สามารถดำเนินธุรกิจอย่างมีเป้าหมาย
เพื่อตอบสนองต่อวิสัยทัศน์ขององค์กร
การสื่อสารทั้งภายในและภายนอกองค์กรเริ่มดำเนินการอย่างกว้างขวางและต่อเนื่อง
เพื่อสร้างเสริมการรับรู้สาระสำคัญของแบรนด์ทิสโก้
ส่งเสริมสถานะทางการตลาดของกลุ่มทิสโก้ให้โดดเด่นในฐานะ “ผู้เชี่ยวชาญทางการเงิน”
และก่อเกิดเป็นภาพที่ชัดเจนสำหรับลูกค้าบุคคลและลูกค้าบรรษัทที่ต้องการทางเลือกที่สามารถตอบโจทย์ได้ตรงจุด

นโยบายด้านความรับผิดชอบต่อสังคมของกลุ่มทิสโก้ในปี 2554
มุ่งเน้นการสร้างสายสัมพันธ์ระหว่างผู้เกี่ยวข้องทุกฝ่ายภายใต้หลักการ TISCO Environmental
Social and Governance (ESG) เพื่อสานต่อกิจกรรมพัฒนาสังคม อนุรักษ์สิ่งแวดล้อม
ส่งเสริมศิลปะและวัฒนธรรม และโครงการพัฒนาคุณภาพชีวิตให้แก่ผู้ด้อยโอกาส ด้วย “จิตอาสา”
ของกลุ่มทิสโก้ที่ปฏิบัติมาอย่างต่อเนื่องไม่ว่าสถานการณ์จะเป็นเช่นไร
ทั้งในสภาวะปกติและในช่วงเหตุการณ์ภัยพิบัติ สำหรับเหตุการณ์อุทกภัยที่ผ่านมา
กลุ่มทิสโก้ไม่เพียงเร่งให้ความช่วยเหลือฉุกเฉินเบื้องต้นแก่ผู้มีส่วนเกี่ยวข้องทุกฝ่าย
แต่ยังได้ดำเนินโครงการฟื้นฟูชุมชนภายหลังน้ำลด เพื่อช่วยเหลือสถานศึกษา
และมอบทุนประกอบอาชีพแก่ผู้ประสบภัยด้วย นอกจากนี้
กลุ่มทิสโก้ริเริ่มโครงการให้ความรู้ด้านการเงินแก่นักเรียนและนักศึกษาซึ่งอยู่ในช่วงเริ่มต้นของชีวิต
เพื่อให้เยาวชนกลุ่มนี้ตระหนักถึงความสำคัญของการออมและการวางแผนทางการเงิน
โครงการด้านการศึกษานี้ถ่ายทอดโดยพนักงานจิตอาสาของทิสโก้ซึ่งมีความรู้และประสบการณ์ในด้านนั้นๆ
เป็นอย่างดี

ในปี 2555 แม้ว่าเศรษฐกิจไทยประสบกับผลพวงจากเหตุการณ์อุทกภัยครั้งใหญ่
เป็นที่คาดการณ์กันว่านโยบายฟื้นฟูและพัฒนาหลังเหตุการณ์น้ำท่วม และอุปสงค์จากการอุปโภคบริโภค
จะช่วยให้เศรษฐกิจสามารถฟื้นตัวได้อย่างค่อยเป็นค่อยไป อย่างไรก็ตาม
ระยะเวลาในการฟื้นตัวทางเศรษฐกิจยังเผชิญปัจจัยกดดันทั้งในและต่างประเทศ
ตั้งแต่ปัญหาหนี้สาธารณะในกลุ่มประเทศยุโรปที่ยังไม่ได้รับการคลี่คลาย
ตลอดจนกฏเกณฑ์ใหม่ที่จะบังคับใช้ในธุรกิจการธนาคาร อย่างไรก็ตาม
กลุ่มทิสโก้จะพยายามอย่างเต็มความสามารถในการก้าวข้ามปีที่เต็มไปด้วยปัจจัยกดดัน
ด้วยกลยุทธ์ทางธุรกิจที่สอดคล้องกัน โครงสร้างพื้นฐานที่แข็งแกร่ง และ
การดำเนินธุรกิจด้วยความระมัดระวัง

คณะกรรมการขอขอบคุณลูกค้า พันธมิตรทางธุรกิจ และผู้ถือหุ้นที่ได้ให้การสนับสนุนบริษัทมาโดยตลอด
และขอขอบคุณคณะผู้บริหารและพนักงานทุกท่านสำหรับความทุ่มเท และมุ่งมั่นในการปฏิบัติงาน
ที่เป็นแรงผลักดันให้กลุ่มทิสโก้ประสบความสำเร็จในปีที่มากไปด้วยความ ท้าทาย